રાજવીના મમ્મીએ ડાન્સીંગ ક્લાસની આખા વર્ષની ફી ભરી દીધી છે, પણ રાજવી હવે પહેલા દિવસે જ ક્લાસમાં જવાની ના પાડે છે. અર્જુને આખું વર્ષ ચિત્રકામના વર્ગ ઉત્સાહથી ભર્યા, ચિત્રકામની પરીક્ષા માટેની ફી ભરાઇ ગઇ, હવે એ પરીક્ષા આપવાની ના પાડે છે. માબાપના આગ્રહથી સૌમ્ય સંગીત, તરણ અને ચિત્રકળા શીખવા તો જાય છે પરંતુ એનામાં ઉત્સાહ કે આનંદ વર્તાતો નથી. ધકકા મારીને મોકલવો પડે છે. સંગીત શીખનાર નિરાલીને કોમ્પિટિશનમાં ભાગ લેવડાવવા માટે બળજબરી કરવી પડે છે. છેલ્લા દિવસે એ પાણીમાં બેસી જાય છે.